recursal/SuperWikiNEXT-32B huggingface dataset:
Bazilika Superga
**Bazilika Superga** (tal. Basilica di Superga) je barokový kostol postavený podľa návrhu Filippa Juvarra na kopci Superga na okraji Turína.

Dejiny
------

Bazilika bola postavená v rokoch 1717 až 1731 na objednávku Viktora Amadea II. podľa návrhu Filippa Juvarra na vrchole kopca Superga. Splnil tak svoj sľub, ktorý urobil po bitke pri Turíne v ktorej v priebehu vojen o španielske dedičstvo porazil francúzsku armádu. Predpokladá sa, že Viktor Amadeus požadoval vybudovať baziliku na tomto mieste aj preto, aby mala výhľad ako z už existujúceho zámku v Rivoli. Neskôr sa dobudoval trojuholník troch savojských rezidencií vybudovaním zámku Stupinigi. V kostole sa nachádzajú hrobky a pamätníky mnohých savojských princov a kráľov, napr. pamätník Karla Emanuela III. od Ignazia a Filippa Collinovych, alebo hrobka Karola Alberta Sardínskeho v krypte pod kostolom.

Juvarrova architektúra sa radí k neskorému baroku - klasicizmu. Dóm bol dokončený v roku 1726 a obsahuje prvky Michelangelovho dómu rímskej baziliky sv. Petra. Priečelie chrámu sa odlišuje ako citácia Pantheonu.

Dejiny kostola možno sledovať až do 2. septembra 1706, kedy vojvoda Viktor Amadeus a knieža Eugen Savojský vystúpili na Superga, aby z výšky videli Turín obkľúčený francúzskymi a španielskymi silami. Viktor Amadeus tam na kolenách sľúbil, že v prípade víťazstva postaví na tomto mieste miesto na oslavu Panny Márie. Bitka prebiehala až do 7. septembra, kedy piemontske jednotky dosiahli víťazstvo.

V roku 1949 do zadnej steny kopca Superga narazilo lietadlo v ktorom zahynuli futbalisti tímu FC Turín.

Referencie
----------

1. ↑  *The Established Church*, Nigel Aston, *The Oxford Handbook of the Ancien Régime*, ed.
2. 1 2  Christopher Storrs, *War, Diplomacy and the Rise of Savoy, 1690-1720*, (Cambridge University Press, 2004), 218.
3. ↑  *Baroque style*, *Encyclopedia of the Enlightenment*, ed.

Literatúra
----------

* Padre Benedetto Marengo, *La Basilica di Superga. Cenni storici del più grande monumento juvarriano*, Tipografia Scarafaglio, Torino, 1997
* Reina Gabriele, Guadalupi Gianni, *Superga segreta. Il Mausoleo dei Savoia*, Omega, 2008, ISBN 88-7241-528-4

Iné projekty
------------

Commons
* Spolupracuj na Commons Commons ponúka multimediálne súbory na tému **Bazilika Superga**

Externé odkazy
--------------

* Oficiálna stránka

Zdroj
-----

*Tento článok je čiastočný alebo úplný preklad článku Bazilika Superga na českej Wikipédii.*
**Trvalková škôlka** je odvetvie záhradníckej produkcie, ktorá je zameraná na pestovanie vytrvalých bylín - trvaliek.

Rozdelenie škôlok
-----------------

### Jednodruhové

Jednodruhové trvalkové škôlky sa špecializujú na pestovanie iba jedného, alebo niekoľko málo rastlinných druhov. Známe sú škôlky zamerané napr. na produkciu rastlín rodu *Hosta* [1], *Hemerocallis* [2] či *Helleborus* [3].

### Botanické

Botanické škôlky pestujú široký sortiment trvaliek, ktorý často obsahuje niekoľko stoviek až tisíc taxónov s odlišnými nárokmi na pestovanie. Patria sem tiež škôlky, ktoré sa špecializujú na určitú skupinu rastlín, ako napr. skalničky a skalničkové rarity, okrasné trávy alebo vodné rastliny. Trvalkové škôlky na Slovensku sa profilujú ako botanické. Tento typ produkcie je náročný na vytvorenie špecifických pestovateľských podmienok pre veľké množstvo rastlinných druhov s odlišnými pestovateľskými nárokmi.

Trvalkové škôlky v EU
---------------------

Trvalkové škôlkárstvo je najviac rozvinuté v krajinách, ako je Nemecko, Anglicko či Holandsko. V mnohých krajinách vznikajú združenia pestovateľov trvaliek, ktorých úlohou je šírenie osvety, propagácia trvaliek a podpora domácej produkcie.[4]. Nezriedka tiež vytvárajú významnú edukačnú činnosť[5].

Sortiment trvaliek
------------------

* záhonové trvalky
* skalničky
* rastliny pre strešné záhrady
* bylinky
* okrasné trávy
* paprade
* vodné a močiarne rastliny

Referencie
----------

1. ↑
2. ↑
3. ↑
4. ↑
5. ↑

Externé odkazy
--------------

* Český spolek perenářů
* Spolok nemeckých trvalkových záhradníctiev
* Royal Horticultural Society (RHS)
**Svätý Ján Krstiteľ** je názov obrazu namaľovaného talianskym renesančným umelcom Leonardom da Vincim okolo roku 1513.

Dielo patriace k umelcovým posledným obrazom je veľmi pôsobivým zobrazením svätca. Pochádza z Leonardovho rímskeho pôsobenia.

Obraz predstavuje sv. Jána Krstiteľa so sotva viditeľnými atribútmi: krížom a odevom z ťavej srsti. Na diváka sa pozerá milá tvár mladého muža s úsmevom, pripomínajúcim úsmev Mony Lisy. 

Veľavravné je svätcovo gesto pravej ruky. Je symbolickým znázornením Jánovej úlohy ako proroka a zvestovateľa Kristovho príchodu. Súčasne zdvihnutý prst poukazuje na fakt, že človek iba prostredníctvom krstu dosiahne spasenie v nebi. 

Obraz patrí k jedným z najdiskutovanejších umelcových diel. Otázkou je napr. zženštilá postava Jána Krstiteľa, presne vystihujúca Leonardov zvláštny ideál krásy, kedy muži dostávajú ženské rysy a rovnako ženy zbavuje feministických znakov. Súvis tu treba zrejme hľadať so životným príbehom umelca, podozrivého a v roku 1476 i obvineného z homosexuálnych vzťahov.

V roku 1516 Leonardo opustil Taliansko, aby sa na zvyšok života usadil vo Francúzsku. Obraz putoval s ním a po jeho smrti sa stal majetkom francúzskeho kráľa Františka I. Dnes patrí k vzácnym exponátom parížskeho Louvru.

Zdroj
-----

* Ch. Stukenbrock, B. Topper, *1000 mistrovských děl evropského malířství 1300 - 1850*, Slovart, Praha, 2008, ISBN 978-80-7391-129-4
Truhla na šaty, lokalita Vysočina, Česko
**Truhlica** (*truhla*, *škrina*, *súsek*) **na výbavu** je druh uzavretého odkladacieho nábytku, ktorý dostávala nevesta do výbavy. Bola osobným majetkom nevesty a slúžila na uloženie odevu a textilu. Často mala na čelnej strane meno majiteľky a dátum sobáša. Prevoz výbavy patril k dôležitým predsvadobným úkonom.

Z hľadiska konštrukcie delíme truhly na na dve skupiny. Starším druhom sú truhly z tvrdého dreva stĺpikovej konštrukcie, so stenami zhotovenými šindľovou technikou, s plochým alebo sedlovým vrchnákom, zdobené rytým geometrickým ornamentom. Vyskytovali sa najmä na severozápadnom Slovensku. Mladším druhom sú truhly z mäkkého dreva. Základ tvoria ploche steny navzájom spojené čapovaním s plochým vrchnákom. Vyskytovali sa na celom území Slovenska. Spoločným znakom oboch druhov truhiel bol vo vnútri úzky priečinok na bočnej strane, ktorý slúžil na úschovu cenností, písomností a rôznych drobností. Vrchnák priečinka slúžil zároveň ako podpera vrchnáka truhly pri jej otvorení. Truhly stáli zvyčajne na doskových tvarovaných nohách alebo na sústružených či rezaných nohách rôznych tvarov. Opatrené boli kovanými držiakmi a zámkami na kľúč. Niektoré truhly obsahovali aj skrýš, najčastejšie vo zdvojenom dne alebo bočnej stene. 

Truhly na odev patria k najviac zdobeným kusom ľudového nábytku. Uplatňovala sa na nich najmä maľovaná výzdoba, rytý ornament, príp. intarzia. V novej domácnosti tvorila truhlica súčasť zariadenia izby. V porovnaní s truhlou na potraviny bola kratšia a širšia. Na prelome 19. a 20. storočia sa objavili truhly, ktoré mali v spodnej časti širokú zásuvku. Začiatkom 20. storočia ich začali nahrádzať skriňa.

Referencie
----------

1. ↑  Heslo *Truhla na šaty* na internetovej encyklopédii Ľudová kultúra

Literatúra
----------

* IVANICKÁ, Zuzana; DANO, Ján. *Ľudový nábytok v múzeách na Slovensku : [etnológ a múzeum - XIV. ročník : zborník príspevkov z celoslovenského odborného seminára konaného v dňoch 5. a 6. 10. 2010 v Tekovskom múzeu v Leviciach*. 1. vyd. Levice : Tekovské múzeum, 2010. 136 s. ISBN 978-80-88831-10-5.
**Lopado­temacho­selacho­galeo­kranio­leipsano­drim­hypo­trimmato­silphio­parao­melito­katakechy­meno­kichl­epi­kossypho­phatto­perister­alektryon­opte­kephallio­kigklo­peleio­lagoio­siraio­baphe­tragano­pterygon** (starogr. λοπαδο­τεμαχο­σελαχο­γαλεο­κρανιο­λειψανο­δριμ­υπο­τριμματο­σιλφιο­καραβο­μελιτο­κατακεχυ­μενο­κιχλ­επι­κοσσυφο­φαττο­περιστερ­αλεκτρυον­οπτο­κεφαλλιο­κιγκλο­πελειο­λαγῳο­σιραιο­βαφη­τραγανο­πτερύγων) je názov fiktívneho jedla (resp. viacerých jedál),[pozn 1] ktorý použil Aristofanes vo svojej komédii *Ženský snem*, datovanej do roku 392 pred Kr.. V origináli pozostáva zo 170 písmen (78 slabík), po prepise do latinky má slovo 182 písmen. *Guinnessova kniha rekordov* ho eviduje ako najdlhšie slovo použité v literatúre.[3]

V českom preklade
-----------------

V českom preklade komédie od Augustina Krejčího z roku 1915 je toto slovo preložené ako:

*solené ryby a ústřice,*
*rybích hlav zbytečky, polité omáčkou*
*silfia, medu a česneku,*
*pyskouni, tloušti a holubi*
*siváci, kohouti mozečky vařené,*
*zajíci s moštovou omáčkou, chrustavky,*
*paštiky z drobů a křidélek.*[4]

Poznámky
--------

1. ↑  Augustin Krejčí v poznámke pod čiarou uvádza *„Βásník podávaje jedním slovem celý jídelní lístek, napodobuje známοu tehdy Filoxenovu báseň ,Hostinu’."*[1] Naproti tomu Henry George Liddell a Robert Scott výraz popisujú ako názov jedla pozostávajúceho z uvedených ingrediencií (*„name of a dish compounded of all kinds of dainties, fish, flesh, fowl, and sauces"*).[2]

Referencie
----------

1. ↑  Aristofanes (1915), *Ženský sněm : Komoedie Aristofanova*, Praha: Česká akademie císaře Františka Josefa pro vědy, slovesnost a umění, str. 79, OCLC 85472559,  , pozn. č. 92
2. ↑  Liddell, Henry George; Scott, Robert, edi. (1940), „Lopadotemaxoselaxogaleokranioleiyanodrimupotrimmato", *An Intermediate Greek-English Lexicon* (9. vyd.), Oxford: Clarendon Press, ISBN  0199102066  (po anglicky)
3. ↑  McFarlan, Donald; Boeh, David A. edi. ([1989]), *Guinness Book of World Records : 1990* (28. vyd.), New York, NY: Sterling Publishing, str. 129, ISBN  0806957905,   (po anglicky)
4. ↑  Aristofanes (1915), *Ženský sněm : Komoedie Aristofanova*, Praha: Česká akademie císaře Františka Josefa pro vědy, slovesnost a umění, str. 79, OCLC 85472559,  , verše 1170-1176
Súradnice: 52°19′24″S 18°21′28″V﻿ / ﻿52,323333°S 18,357778°V﻿ / 52.323333; 18.357778

**Bazilika Panny Márie Lichenskej** alebo **Bazilika Matky Božej Bolestnej Kráľovnej Poľska** je najväčší kostol v Poľsku a ôsmy najväčší kostol v Európe. Nachádza sa v obci Licheń Stary (Stará Licheň) vo Veľkopoľskom vojvodstve.

Päťloďová bazilika bola postavená v rokoch 1994 – 2004 na mieste mariánskych zjavení z 19. storočia. Autorkou architektonického plánu je Barbara Bielecka. V bazilike sa nachádza najväčší súbor organov v Poľsku; na zvonici kostola je zavesený najväčší zvon v Poľsku. Súčasťou baziliky sú aj múzeum a pápežské apartmány.

Priečelie baziliky má 162 metrov, veža chrámu má výšku 141, 5 metra. Kupola chrámu je vysoká 103, 5 metra, pri jej stavbe bol použitý anodizovaný hliník. Architektonicky stavba spája viaceré tradičné prvky zo štýlov historického umenia (gotika, renesancia, barok, secesia), no obsahuje aj inovatívne prvky. V interiéri sa striedajú zlatá a žltá farba, ktoré majú vyvolávať pocit tepla. Umocnený je vďaka svetlu, ktoré dnu privádza 365 tónovaných okien. V kostole sa nachádza vzácny *obraz Panny Márie Lichenskej, bolestiplnej kráľovnej Poľska*, vďaka ktorému bazilika patrí k najvýznamnejším pútnickým miestam v Poľsku.

Z architektonického hľadiska vzbudzuje kostol kontroverzie, býva označovaný za príklad gýča a označovaný ako *sakrálny Disneyland*.

Galéria
-------

* Interiér bazilikyInteriér baziliky
* Organy v bazilikeOrgany v bazilike
* Hlavný oltár bazilikyHlavný oltár baziliky
* Kupola chrámu z interiéruKupola chrámu z interiéru
* Kupola a veža chrámuKupola a veža chrámu
* Veža chrámuVeža chrámu
* Obraz Panny Márie Lichenskej uložený v chrámeObraz Panny Márie Lichenskej uložený v chráme

Referencie
----------

1. 1 2 3  BRABBS, Derry. *Najkrajšie pútnické miesta Európy*. Preklad Marián Pochylý. 1. vyd. Bratislava : Ikar, 2020. ISBN 9788055175133. S. 124 – 129.
2. 1 2   *Najväčšie kresťanské chrámy sveta svojou monumentálnosťou vyrážajú dych* [online]. Pravda, 2016-03-27, [cit. 2020-12-13]. Dostupné online.
3. ↑  Zabielska, Janina: *Zjawisko kiczu w przestrzeni miejskiej.* Zeszyty Naukowe KUL 56 (2013), nr 2–3 (222–223), s. 87; Malinowska-Petenlez, B. - Petelenz, A.: *Kicz i kamp jako ponowoczesne kategorie przetworzonego piękna, czyli refleksje o Licheniu.* Czasopismo Techniczne, 2007, R. 104, z. 6-A, s. 330.

Iné projekty
------------

Commons
* Spolupracuj na Commons Commons ponúka multimediálne súbory na tému **Bazilika Panny Márie Lichenskej**

Zdroj
-----

*Tento článok je čiastočný alebo úplný preklad článku Bazilika Matky Boží Bolestné Královny Polska na českej Wikipédii.*
Symbol rozcestia O iných významoch výrazu *Lopata* pozri *Lopata (rozlišovacia stránka)*.
Lopata
**Lopata** je nástroj s plochou časťou určený na naberanie sypkých hmôt, prípadne kopanie. Rozoznáva sa niekoľko druhov lopát. Lopaty určené na vykopávanie sa nazývajú rýľ.

Materiál a popis
----------------

Skladá sa z násady, ktorá tvorí rukoväť nástroja a z plochej časti, slúžiacu na naberanie materiálu. Lopaty sa v súčasnosti vyrábajú z hliníka, príp. jeho zliatin. Násada býva drevená alebo plastová.

Lopaty majú široké využitie:

Záhradná lopata sa používa na prenášanie zeminy, sypkých predmetov, odhŕňanie snehu a pod. Niektoré lopaty majú zašpicatený koniec a je možné nimi aj priamo kopať, označujú sa ako rýle. Cestárska lopata je širšia ako obyčajné lopaty, pretože je na nich vyvíjaný väčší tlak napr. tiažou štrku a pod. Hasiči používajú takéto lopaty pri rôznych zásahoch, napr. na odpratávanie trosiek, snehu a pod. Niekedy sú používané aj na hasenie ohňa.

Stavbárska lopata môže mať široký koniec ako cestárska/ hasičská lopata (na prenášanie štrku, cementu a pod.) alebo úzky koniec (na kopanie dier pre potrubie a pod.) Lopata na odhŕňanie snehu je lopata špeciálne prispôsobená na odhŕňanie snehu, tým že je širšia
a má väčší záber. Vojenské lopatky sú kompaktné, často skladacie a je ich možné nosiť pohodlne pripnuté k výstroji. Slúžia vojakom na budovanie zákopov a poľných opevnení.

Iné projekty
------------

CommonsWikislovník
* Spolupracuj na Commons Commons ponúka multimediálne súbory na tému **Lopata**
* Spolupracuj na Wikislovníku Wikislovník ponúka heslo ****Lopata****
**Ján Rumann** (\* 18. október 1876, Pribylina – † 2. august 1925, Košice) bol slovenský verejný činiteľ, právnik.

Životopis
---------

Jeho otec bol učiteľ Eugen Rumann a matka Mária rod. Núdziková. Študoval na gymnáziu v Banskej Bystrici (prof. Ján Kmeť), v Prešove, 1895-1899 na právnickej fakulte univerzity v Budapešti, JUDr. Po štúdiách koncipista, neskôr samostatný advokát, pôsobil vo verejných funkciách na východnom Slovensku, od 1922 župan Košickej župy. Výrazná osobnosť slovenského národného života na začiatku 20. storočia v právnickej, štátnopolitickej a cirkevnej sfére. Angažoval sa v hnutí za práva národností v Uhorsku. Zakladateľ československej štátnej správy. Aktivizoval kultúrny, spoločenský a hospodársky život. Autor politických a národo-hospodárskych článkov.

Pamiatky
--------

* náhrobník s bustou na cintoríne Rozália v Košiciach (R. Březa, 1927)
* pomenovanie ulice v Košiciach, v období I. ČSR aj v Levoči a Kežmarku a pomenovanie nemocnice v Levoči
* rukopis básne od Rehora Urama-Podtatranského
* fragment rukopisu v Literárnom archíve Matice slovenskej

Literatúra
----------

* *Slovenský biografický slovník V R – Š*. Martin : Matica slovenská, 1992. 560 s. ISBN 80-7090-216-7.

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
* Záznam o narodení a krste v matrike záznam číslo 63 - evanjelická farnosť v Pribyline

Autoritné údaje: * GND: 1028818092
* SNK: 162863
* VIAF: 282005353
Súradnice: 48°48′50″S 19°25′59″V﻿ / ﻿48,814°S 19,433°V﻿ / 48.814; 19.433

**Lopejská kotlina** je geomorfologický podcelok Horehronského podolia.

Vymedzenie
----------

Kotlina je zo severu a z juhu obklopená horskými pásmami, východným i západným smerom pokračuje údolie Hrona. Na severe ležia Ďumbierske Tatry, na východe podcelky Horehronského podolia Bystrianske podhorie a Breznianska kotlina. Južne vystupujú podcelky Veporských vrchov Čierťaž a Balocké vrchy a na západe nadväzuje Bystrické podolie, patriace do Zvolenskej kotliny.

Ochrana prírody
---------------

Územie je súčasťou ochranného pásma Národného parku Nízke Tatry. Nachádzajú sa tu chránené územia Mačková a Predajnianska slatina.

Doprava
-------

Územím Hrona vedú hlavné komunikácie z Banskej Bystrice na Brezno, a to tak cesta I/66, ako aj železničná trať do Margecian. Vo východnej časti vedie Bystrianskou dolinou cesta I/72 do Liptovského Hrádku.

Turizmus
--------

Takmer každou dolinou vedie z podhorských obcí značkovaná turistická trasa na hlavný hrebeň Nízkych Tatier. Viaceré trasy smerujú i južným smerom do Veporských vrchov.

Referencie
----------

1. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2018-03-23]. Dostupné online.
2. 1 2 3   *mapový portál HIKING.SK* [online]. mapy.hiking.sk, [cit. 2018-03-28]. Dostupné online.
**All-hands meeting** alebo **town hall meeting** je pracovná schôdza s účasťou všetkých pracovníkov organizácie (obchodnej spoločnosti, resp. podniku alebo mimovládnej organizácie) alebo veľkého oddelenia organizácie. Frekvencia konania tejto schôdze sa pohybuje od raz týždenne (v malých organizáciách) až po dvakrát alebo raz ročne (vo veľkých organizáciách). Obvykle platí, že čím je menšia frekvencia konania schôdze, tým záväznejšia je účasť na nej, čo však závisí od nastavenia vnútorných procesov v organizácii. Program schôdze spravidla určuje vedenie organizácie, ktoré využíva túto príležitosť na oboznámenie pracovníkov s dôležitými zmenami a aktualitami v organizácii, pričom následne ponúkne pracovníkom priestor na kladenie otázok.

Názov *all-hands meeting* doslova znamená „stretnutie všetkých rúk", čím sa myslia všetky osoby v organizácii, všetci pracovníci. Zriedkavejšie sa možno stretnúť s pomenovaním *town hall meeting* (doslova „radničné stretnutie", „stretnutie na radnici"), čo pochádza zo severoamerického prostredia, kde sa takto označujú aj verejné zhromaždenia občanov s verejnými činiteľmi, politikmi, na ktorých dostávajú občania priestor priamo klásť otázky.

Referencie
----------

1. 1 2  DUFFY, Jill. *The everything guide to remote work : the ultimate resource for remote employees, hybrid workers, and digital nomads*. 1. vyd. Stoughton, Massachusetts : Adams Media, 2022. Dostupné online. ISBN 978-1-5072-1786-3. S. 132.
2. 1 2  GROSSE, Alexander. *Scaling teams : strategies for building successful teams and organizations*. 1. vyd. Sebastopol, California : O'Reilly Media, 2017. Dostupné online. ISBN 978-1-4919-5224-5. S. 222-223.
**Ján Selvek** (\* 31. máj 1941, Poprad) je bývalý hokejový obranca a tréner, naposledy pôsobiaci v klube HC Košice. 

S hokejom začínal v rodnom Poprade. Po vojne v tíme VTJ Litoměřice sa upísal tímu VSŽ Košice, kde pôsobil 6 sezón, istý čas aj ako kapitán. Hráčsku kariéru ukončil v Prešove.

Trénovať začal v Košiciach v mládežníckych kategóriách. V sezónach 1978 - 1981 pôsobil ako asistent trénera Nitku pri A-tíme Košíc. V sezóne 1981/1982 bol prvým trénerom VSŽ Košice. Potom trénoval v Dubnici, Liptovskom Mikuláši. V rokoch 1985 - 1987 opäť na 
striedačke Košíc, s ktorými získal Majstrovský titul. V kariére nasledovali Vítkovice, Dubnica a opäť návrat do Košíc. Potom 
trénoval talianske Cavalese a slovenské Michalovce. V rokoch 1993 - 1996 hlavný tréner HC Košice, kde získal svoj druhý titul v Košiciach, a zároveň asistent reprezentačného trénera Šuplera.

Zúčastnil sa Majstrovstiev sveta skupiny C 1994, Majstrovstiev sveta skupiny B 1995 a Majstrovstiev sveta skupiny A 1996. Trénoval rodný Poprad a v roku 1999 získal svoj tretí titul s HC Košice. Kariéru ukončil v roku 2006 ako hlavný tréner klubu, v ktorom prežil väčšinu svojej kariéry HC Košice

Referencie
----------

1. ↑  Ján Selvek tvrdí, že táto sezóna je preňho na hokejovej striedačke definitívne posledná - korzar.sme.sk
2MASS J-band fotografia hnedého trpaslíka 2MASS J17111353+2326333 (je zvýraznený).
**Two Micron All-Sky Survey**, alebo **2MASS** bol astronomickým prieskumom celej oblohy v infračervenom spektre a jedným z najambicióznejších projektov.

Prieskum prebiehal medzi rokmi 1997 a 2001 na dvoch rôznych miestach: v observatóriu Freda Lawrenca Whippla na Mount Hopkins v Arizone (G91) a na observátoriu Cerro Tololo Inter-American Observatory v Čile (I02), pričom každý z nich použil 1,3 metrový teleskop pre severnú a južnú pologuľu. Bolo vykonané v blízkej infračervenej oblasti na odlišných frekvenčných pásmach približne 2 mikrometre (alebo mikróny), z ktorých odvodzuje fotometrický prieskum pomocou detektorov HgCdTe.

Spoločnosť 2MASS vytvorila astronomický katalóg s viac ako 300 miliónmi pozorovaných objektov vrátane planétiek Slnečnej sústavy, hnedých trpaslíkov, hviezd s nízkou hmotnosťou, hmlovín, hviezdnych zhlukov a galaxií. Okrem toho bolo v katalógu rozšíreného zdroja 2MASS katalogizovaných 1 milión objektov. Katalógové objekty sú označené predponou "2MASS".

Zdroj
-----


|  |  |
| --- | --- |
|  | Astronomický portál |

*Tento článok je čiastočný alebo úplný preklad článku 2MASS na anglickej Wikipédii.*
**2NE1** (kór. 투애니원 vyslovuje sa „To anyone" alebo „Twenty-one") je štvorčlenná juhokórejská dievčenská skupina vytvorená spoločnosťou YG Entertainment.

Prvýkrát sa objavili v obchodnej kampani pre spoločnosť LG spolu s chlapčenskou skupinou Big Bang. Ich prvý debutový singel „Fire", ktorý bol úspešný, vyšiel 6. mája 2009. Hneď na to 17. mája 2009 skupina vystúpila so svojim prvým singlom na SBS Inkigayo. Názov skupiny 2NE1 je skratka pre „Nový vývoj 21. storočia".

Dňa 25.11.2016 spoločnosť YG Entertainment oficálne oznámila rozpad skupiny. CL a Dara budú naďalej spolupracovať s YG Ent. ako sólistky, kým Bom svoj kontrakt neobnovila.

Referencie
----------

1. ↑   *2NE1 Comes Out on Top at Music Bank* [online]. The Korea Times, 2009-07-18, [cit. 2015-05-05]. Dostupné online. (anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **2NE1**

Externé odkazy
--------------

* Oficiálna webstránka skupiny
Lopas s pokrievkou na keramickej piecke, cca 6. až 4. stor. pred Kr. Múzeum Agory v Aténach
**Lopas** (starogr. Λοπάς – lopas) je typ starogréckej nádoby.

Lopas, plytká okrúhla panvica (alebo miska) rôznych veľkostí s dvomi horizontálnymi uchami, s pokrievkou alebo bez nej, bola kuchynská nádoba. V starovekom Grécku sa väčšina pokrmov varila v kotlíkoch zavesených nad žeravými uhlíkmi či nad ohňom v otvorenom krbe, alebo v nádobách ako lopas alebo chytra (od 5. stor. pred Kr. základnými kuchynskými nádobami gréckeho kuchára) postavených na keramickej piecke, rošte alebo trojnožke s okrúhlym otvorom. Jedlo sa v nich mohlo variť alebo smažiť. Varilo sa vonku (hlavne v lete) alebo v kuchyniach, kde dym z ohňa unikal vetracím otvorom v streche či stene.

Referencie a bibliografia
-------------------------

1. 1 2  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 380.
2. 1 2   Ritual, *Lopas*
3. ↑  Glenn R. Bugh. *The Cambridge Companion to the Hellenistic World*. Cambridg : Cambridge University Press, 2006. ISBN 978-11-3982-711-9. S. 146.
4. ↑   Ritual, *Chytra*
5. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 380.

Iné projekty
------------

Commons
* Spolupracuj na Commons Commons ponúka multimediálne súbory na tému **Lopas**

Pozri aj
--------

* Typológia starogréckej keramiky
Súradnice: 48°49′04″S 19°29′49″V﻿ / ﻿48,817694°S 19,496817°V﻿ / 48.817694; 19.496817

**Lopej** je pôvodne samostatná obec na Horehroní, v okrese Brezno. V roku 1960 bola pričlenená k Podbrezovej.

Prvá zachovaná písomná zmienka o Lopeji pochádza z roku 1406, je však známe, že ho založil už v roku 1358 richtár Petrík z Predajnej. Obec patrila Ľupčianskemu hradnému panstvu. Známa bola tým, že jej obyvatelia pracovali v lesoch, pracovala tu píla a ťažila sa ruda.

Lopej je známy tým, že sa tu každoročne uskutočňuje už tradičná jarná slávnosť - Svätý Juraj. Rímskokatolícky kostol (zasvätený s.Jurajovi) v Lopeji patrí medzi kultúrne pamiatky zapísané v Ústrednom zozname kultúrnych pamiatok. Kostol je postavený v renesančno- gotickom štýle a jeho vek presahuje 500 rokov. V rokoch 1894 - 96 pôsobil v Lopeji ako kaplán Jozef Murgaš - kňaz, maliar, politik, organizátor, zberateľ a vynálezca, ktorý namaľoval aj veľký sakrálny obraz sv. Juraja, ktorý je dodnes umiestnený na hlavnom oltári. 

V roku 1894 na miestnej škole vyučoval Jozef Gregor Tajovský. 

9.2.1913 sa Lopeji narodil prof. Ladislav Sára, ktorý bol prvým hlásateľom Slobodného slovenského vysielača Banská Bystrica počas SNP 

Každoročne sa v Lopeji v poslednú aprílovú nedeľu koná slávnosť na počesť sv. Juraja. Akcia sa začína tradične o 10.00 hodine slávnostnou svätou omšou v Rímskokatolíckom kostole sv. Juraja v Lopeji. Nasleduje alegorický sprievod miestnou časťou Lopej. V sprievode vyniká postava rytiera sv. Juraja symbolicky víťaziaceho nad drakom – prebúdza jar, odklína, otvára cestu do zimou zakliatych horských dolín, starostom obcí a miestnym poľnohospodárom odovzdá symbolické kľúče od dolín Nízkych Tatier a Slovenského Rudohoria. Slávnosť pokračuje vystúpením umeleckých a folklórnych súborov a prezentáciou ľudovej umeleckej a remeselnej tvorby. 

Lopej bola známa aj výbornou zmrzlinou. 

Nachádza sa tu tiež súkromné gymnázium a súkromné SOUH, ktorého zriaďovateľom sú Železiarne Podbrezová a.s. 

V súčasnosti je Lopej jednou z miestnych častí Podbrezovej.
**Lachón** (starogr. Λάχων – *Lachón*) bol olympijský víťaz v behu dorastencov na jedno stadion v roku 452 pred Kr.

Lachón z Keu bol na 82. olympijských hrách v roku 452 pred Kr. korunovaný olivovým vencom za víťazstvo v behu dorastencov na jedno stadion. V Olympii túto disciplínu zaradili do programu hier v roku 632 pred Kr. a jej prvým víťazom bol Polyneikes z Élidy.

Starogrécky básnik Bakchylides z Keu zložil neznámy počet básní, sčasti aj oslavných básní na víťazov celogréckych hier. Z jeho tvorby sa však zachovali len ukážky, medzi nimi aj óda na jeho krajana Lachóna, ktorú objavili na konci devätnásteho storočia v egyptskom Oxyrhynchu. Bakchylides v tejto básni oslavuje jeho bežecké víťazstvá z celogéckych hier, ktoré si vybojoval ešte pred olympijským víťazstvom. Uvádza, že žiadny dorastenec alebo muž nedosiahol v rovnakom čase toľko víťazstiev ako Lachón. Báseň uzatvára s odkazom na jeho vrcholný triumf v Olympii.

Text básne naznačuje, že Lachón dosiahol dve víťazstvá na nemejských hrách, a to buď v rovnakom čase alebo na dvoch postupným hrách (pravdepodobne v rokoch 455 a 453 pred Kr.). Jeho pýtické víťazstvo odborníci datujú do roku 454 pred Kr. Víťazný veniec z isthmických hier si odniesol možno v roku 454 alebo roku 452 pred Kr. Podľa toho dorastenec Lachón zvíťazil na celogréckych hrách päťkrát, a to v rokoch 455 (alebo 454) až 452 pred Kr.

Referencie a bibliografia
-------------------------

1. 1 2 3  Bacchylides, Georg Olms Verlag, *The Poems and Fragments*, str. 204.
2. 1 2 3  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 173.
3. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 66-602-22-8.6. S. 378.
4. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 246.
5. 1 2  Bakchylides, *Epinikos*, 6-7.

Pozri aj
--------

* Zoznam olympijských víťazov staroveku
Osie žihadlo s kvapkou jedu
Mikrofotografia žihadla kráľovnej osy obyčajnej
Osie žihadlo v puzdre pod elektrónovým mikroskopom
**Žihadlo** je ostrý orgán alebo časť tela rôznych živočíchov (typicky článkonožcov), ktorým živočích obvykle vstrekuje jed, najčastejšie prepichnutím kože iného živočícha. Skutočné žihadlo sa líši od iných bodacích štruktúr tým, že bodnutie je jeho vlastnou akciou, na rozdiel od zubov, ktoré prebodávajú silou čeľustí, a od ostňov (tŕňov) či pŕhľavých chlpov rastlín, kde je bodnutie plne v réžii obeti.

Zoológia
--------

Hlavným typom konštrukcie žihadiel je ostrý orgán slúžiaci pre útok alebo obranu, zvlášť ak je spojený s jedovou žľazou a prispôsobený k zasadzovaniu rán bodaním; príkladom je chvostové žihadlo šťúra. Osa má žihadlo schopné spôsobiť veľmi bolestivé bodnutie a používa ho cielene v prípadoch, kedy sa cíti ohrozená.

Žihadlo sa nachádza typicky na zadnej časti tela živočícha. Medzi živočíchmi disponujúcimi žihadlom patria napríklad včely, osy, sršne a šťúry; šťúrie žihadlo však nie je homológne k ostatným trom, je príkladom konvergenčnej evolúcie.

Špecificky u včely medonosnej je žihadlo včelích robotníc (modifikované kladielko, rovnako ako u iných blanokrídlovcoch so žihadlom) opatrené protismernými ostňami. Po bodnutí uviazne v tkanive cicavcov a vytrhne sa z tela včely, ktorá potom počas niekoľkých minút zahynie. Žihadlo má vlastný ganglión a počas niekoľkých minút pokračuje v zarezávaní do tkaniva a vypúšťaní jedu. Na otázku, ako sa tento rys vyvinul, keď je pre jedince zjavne nevýhodný, dáva odpoveď uvedomenie si, že predátori z radov cicavcov môžu ľahko zničiť celú kolóniu, ak nie sú včas zahnaní. Po zničení kolónie hynie sterilná robotnica bez potomkov, preto iba ubránením kolónie môže dôjsť k prenosu génov na ďalšiu generáciu. Použitie ostnatého žihadla je samovražedné len pri zásahu proti cicavcom; včely (z iných kolónií pri vzájomných bojoch) možno bodať opakovane. Preto sa samovražednosť použitím žihadla dostane na scénu len pri obrane proti útoku, ktorý hrozí zničením celej kolónie. Žihadla väčšiny ostatných včiel a ôs nemajú ostne, preto môžu byť používané opakovane. Jedinou výnimkou sú osy *Vespula*, *Dolichovespula* a *Brachygastra mellifica*, ktoré však majú ostne tak malé, že sa žihadlo nevytrhne, takže môžu aj tieto osy bodať opakovane.

### Žihadla u živočíchov mimo kmeň článkonožcov

Orgány, ktoré plnia podobnú funkciu u iných živočíchov ako článkonožcov, sa často označujú ako „žihadlá", napriek tomu sú technicky považované za niečo iné (napr. jedový osteň). Patrí medzi nich modifikovaný zubovitý výrastok tŕňovkovitých, jedové bodce na zadných nohách 
vtákopyska alebo aj chápadlá medúz.

Podobne sa termín niekedy používa aj pre zub hada. Jeden druh hadov v Južnej Afrike, *Psammophylax rhombeatus*, je známy tiež ako *skaapsteker* (afrikánsky „ovčie žihadlo").

Zdroj
-----

* *Tento článok je čiastočný alebo úplný preklad článku Žihadlo na českej Wikipédii.*
**Rok na vsi** s podtitulom ***Kronika moravské dědiny*** je románová kronika Aloisa Mrštíka za spoluautorstva jeho brata Viléma v dvoch zväzkoch, vydaná prvýkrát v rokoch 1903 – 1904.

Rok na vsi popisuje udalosti vo fiktívnej moravskej dedinke Habrůvce pravdepodobne od jesene do leta jedného roka v poslednom desaťročí 19. storočia. Autor v diele ukazuje rôzne zvyky, tradície, obyčaje a zábavy, ktoré sa cez rok konajú na vsi. Dialógy postáv používajú dialekt na pomedzí hanáckeho a slováckeho nárečia. Inšpiráciou bola Aloisovi dedina Diváky, kde pôsobil ako učiteľ a správca školy.

Poznámky
--------

1. ↑  Autor uvádza rok zápisom 189\*. Na niekoľkých miestach v texte možno síce podľa sviatkov katolíckeho kalendára a uvedeného dňa v týždni vyhľadať konkrétny rok, ale výsledky sa líšia. Napr. na Šimona a Judy (28. októbra) bola nedeľa v roku 1894, na sv. Emericha (5. novembra) bola nedeľa v rokoch 1893 a 1899, 29. februára (prestupný rok) bol v rokoch 1892 a 1896, Veľkonočná nedeľa pripadla na 1. apríla v roku 1888 atď.

Iné projekty
------------

Wikizdroje
* Spolupracuj na Wikizdrojoch Wikizdroje ponúkajú pôvodné diela od alebo o **Rok na vsi**

Zdroj
-----

*Tento článok je čiastočný alebo úplný preklad článku Rok na vsi na českej Wikipédii.*
Symbol Marsu
Symbol **Mars (♂)** môže znamenať:

* V biológii piktogram na označenie jedinca samčieho pohlavia.
* V mytológii rímskeho boha Marsa, v gréckej mytológii boha Aresa.
* V astronómii a astrológii planétu Mars.
* V alchýmii železo.
* Pri konektoroch zástrčku.
* V spoločenských inštitúciách môže byť týmto symbolom označená pánska toaleta.
* Do svojho loga ho použila automobilka Volvo.

V starých rukopisoch sa pre symbol Marsu používal identický symbol ako je symbol Venuše, ktorého krížik na krúžku bol pretočený o 135 stupňov proti smeru chodu hodinových ručičiek. Podľa tejto konštrukcie vytvorenej alchymistami, krížik reprezentoval materiálnu a krúžok duchovnú stránku existencie. V súčasnosti používaný symbol Marsu je interpretovaný ako vyobrazenie oštepu a štítu bohov vojny, ktorými boli Mars aj Ares.

V univerzálnom kódovaní znakov (Unicode) sa symbol Marsu zapisuje ako U+2642.

Pozri aj
--------

* Symbol Venuše
* symboly na rozlíšenie pohlaví
**Miškovecká eparchia** je eparchia maďarskej gréckokatolíckej cirkvi *sui iuris* so sídlom v Miškolci. Na jej čele stojí od roku 2015 eparcha Atanáz Orosz (od roku 2011 ako exarcha). Biskupská katedrála aj sídlo eparchie je v Miškolci. Eparchia je sufragánnou k Hajdúdorožskej archieparchii.

História
--------

Miškovecký exarchát vznikol po prvej svetovej vojne, ako reakcia na to, že na území Maďarska zostalo 21 farností Prešovskej eparchie a jedna farnosť Mukačevskej eparchie. Tieto farnosti boli zoskúpené do Miškoveckého exarchátu a jeho prvý exarcha sa stal Antal Papp, bývalý mukačevský eparcha. Potvrdený bol pápežom Piom XI. v roku 1924. Situácia sa zmenila až v roku 2015, kedy pri reorganizácii Maďarskej gréckokatolíckej cirkvi pápež František povýšil apoštolský exarchát na eparchiu a pričlenil ju do cirkvi *sui juris* (svojho práva).

Súčasnosť
---------

V súčasnosti sa eparchia nachádza na území žúp Borsod-Abaúj-Zemplén, Heves, Nógrád a časti župy Hajdú-Bihar.

Zoznam biskupov a správcov eparchie
-----------------------------------

### Exarchovia

* Antal Papp (1924 - 1945, ako apoštolský administrátor)
* Miklós Dudás O.S.B.M. (1946 - 1972, zároveň hajdúdorožský eparcha)
* Imre Timkó (1975 - 1988, zároveň hajdúdorožský eparcha)
* Szilárd Keresztes (1988 - 2007, zároveň hajdúdorožský eparcha)
* Péter Fülöp Kocsis (2008 - 2011, ako apoštolský administrátor)
* Atanáz Orosz (2011 - 2015, neskôr ako eparcha)

### Eparchovia

* Atanáz Orosz (2015 - dodnes)

Referencie
----------

1. ↑
2. ↑
3. ↑

Pozri aj
--------

* Maďarská gréckokatolícka cirkev
* Gréckokatolícka cirkev
**Georg W. Reinberg** (\* 7. november 1950) je rakúsky architekt. Študoval na TU Wien (Dipl.-Ing.) a na *Syracuse University*, New York (M. Arch.), obdržal Schütteovo a Fulbrightovo štipendium. 

Medzi rokmi 1983 až 1986 pracoval ako asistent u profesora Antona Schweighofera na TU Wien. Od roku 1980 pracuje na samostatných projektoch, v roku 1985 zakladá „Ziviltechnikerbüro". V roku 1983 zakladá pracovné združenie s Martinom Treberspurgom, ktoré sa v roku 1990 premenuje na kancelár *Arge Reinberg Treberpurg Raith* (do r. 1994). Súčasná kancelár Architekturbüro Reinberg má 14 zamestnancov a zaoberá sa návrhom budov, vypracovaním projektovej dokumetácie všetkých stupňov a riadením stavieb. Bolo už navrhnutých približne 220 projektov, z ktorých sa realizovalo približne 90. Všetky tieto projekty splňujú vysoké ekologické nároky. 

Architekt Reinberg vede kanceláriu spoločne so svojou ženou Martou Enriquez Reinberg. Vyučuje na Donau-Universität Krems (hosťujúci profesor pre ekologickú architektúru) a na TU Graz (solárne stavby). Vyučuje na medzinárodnej úrovni a pracoval ako odborný asistent, napríklad v Mexiku, USA, Kolumbii, Paname, Taliansku, Francúzsku, Anglicku, Španielsku, Česku, Belgicku, Švédsku, Nemecku a v ďalších.

Ná tri deti Máriu (14), Floriána (25), a Nikolausa (29). Ovláda angličtinu, nemčinu a španielčinu.

Externé odkazy
--------------

* www.reinberg.net
* www.rules.sk/reinberg
* www.archiweb.cz
* members.aon.at/reinberg/

Autoritné údaje: * abART: 137123
* GND: 120910330
* ISNI: 0000 0000 7863 2009
* LCCN: n99027686
* NK ČR: pna20191019712
* ULAN: 500019325
* VIAF: 64849495
* WorldCat: lccn-n99027686
**Die Woody’s** alebo **Die Woodys** bolo šlágrové duo s krátkou životnosťou, ktoré pôsobilo 80. rokoch 20. storočia. Preslávili sa v 10. rokoch 21. storočia prostredníctvom televízneho vystúpenia so skladbou „Fichtl’s Lied" uverejneného na internete.

História
--------

Skupina pozostávala z Pascala Marshalla, syna Tonyho Marshalla, a jeho kamaráta Thomasa Maiera. Lyrický koncept Die Woody’s sa točil okolo lesného čarodejníka „Fichtla", ktorý mal varovať ľudí pred odumieraním lesa a bol k dispozícii aj ako merchandisová figúrka. Album produkovaný Tonym Marshallom s názvom *Die Welt der Woody’s* vydalo v roku 1984 vydavateľstvo Teldec.

Nahrávka z relácie *Die Superhitparade der Volksmusik*, v ktorej Die Woody’s predstavili svoj singel „Fichtl’s Lied", sa stala slávnou v roku 2010, keď bola zverejnená na YouTube. V roku 2017 vyšla nová verzia skladby „Fichtl’s Lied".

Diskografia
-----------

### Single

* 1984: „Fichtl’s Lied"

### Albumy

* 1984: *Die Welt der Woody’s*

Referencie
----------

1. 1 2  *Sechs Gründe, warum dieses Schlagervideo nach 30 Jahren steil geht* br.de, abgerufen am 15. April 2018
2. ↑  *Die Woody's* discogs.com, sprístupnené 15. apríla 2018
3. ↑  *Featured Favorites: The History of Music Memes* medium.com, sprístupnené 15. apríla 2018
4. ↑  *Die Woodys* die-woodys.de, sprístupnené 15. apríla 2018

* *Tento článok je čiastočný alebo úplný preklad článku Die Woody's na nemeckej Wikipédii.*

Externé odkazy
--------------

* Oficiálna webstránka
**Struts** (niekedy označovaný Apache Struts) je open source pomocný rámec pre vytváranie webovych aplikácií v programovacom jazyku Java.
Pôvodne bol vytvorený Craighom McClanahanom v máji 2000 a sponzorovaný spoločnosťou Apache .

Založený je na java servletoch, štandardných java triedach a XML konfiguračných súboroch podľa architektúry MVC (model–view–controller), ktorá delí aplikáciu do troch oddelených častí - riadiacu logiku, dátovú časť a užívateľské rozhranie.  

Tieto tri časti sú spojené konfiguračním súborom (struts-config.xml). Definujú sa v ňom napr. tieto prostriedky:

* Triedy akcií (Action classes), ktoré volajú aplikačnú logiku a pristupujú k dátam.
* Výber view (užívateľského pohľadu), príp. jeho naplnenie dátami a vykreslenie použitím rôznych technológií (napr. webová stránka založená na JSP/HTML/CSS).

Príklady
--------

  

**struts-config.xml**  

```
<action-mappings>
 <action path="/Uvod" type="com.myapp.struts.UvodAction">
 <forward name="success" path="/vitajte.jsp" />
 </action>
</action-mappings>

```

  

**vitajte.jsp**

```
<%@page contentType="text/html"%>
<%@page pageEncoding="UTF-8"%>

<%@ taglib uri="http://java.sun.com/jsp/jstl/core" prefix="c" %>
<%@ taglib uri="http://jakarta.apache.org/struts/tags-logic" prefix="logic" %>

<html>
 <head>
 <title>Vitajte</title>
 </head>
 <body>
 Úvod
 <c:if test="${not empty requestScope.upozornenie}">
 <p style="color: red">${requestScope.upozornenie}</p>
 </c:if>

 <logic:present name="aktualnePrispevky">
 Aktuálne príspevky: <div class="pocet">počet: ${pocet}</div>
 <logic:iterate id="prispevok" name="aktualnePrispevky">
 ${prispevok.autor}, ${prispevok.datum}: 
 ${prispevok.obsah}
 </logic:iterate/>
 </logic:present/>

 </body>
</html>

```

Externé odkazy
--------------

* Official website
* Seriál o Struts
**Neolaidas** (starogr. *Νεολαί̈δας* – *Neolaidas*) bol olympijský víťaz v boxe dorastencov v roku 392 pred Kr.

Neolaidas, syn Proxena z arkádskeho Fenea, zvíťazil na 97. olympijských hrách v boxe dorastencov. Box dorastencov (pygmé) zaradili do olympijského programu na 41. hrách v roku 616 pred Kr. a prvým víťazom tejto disciplíny bol Filótas zo Sybaridy.

Socha olympijského víťaza Neolaida stála kedysi v olympijskej Altide. Ešte v druhom storočí ju videl cestovateľ Pausanias, ktorý uvádza, že bola umiestnená pri chráme bohyne Héry. Jej autorom bol sochársky majster Alypos zo Sikyónu.

Referencie a bibliografia
-------------------------

1. 1 2 3  Pausanias, *Periégésis tés Hellados*, 6,1,3.
2. 1 2  Hugo Förster, *Die Olympischen Sieger bis zum Ende des 4. Jahrhunderts v. Chr*, str. 23.
3. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 247.
4. ↑  Pausanias, *Periégésis tés Hellados*, 5,8,9.

Pozri aj
--------

* Zoznam olympijských víťazov staroveku
**Pojem bytia** je významový útvar, ktorý vzniká poznávaním bytia; pojem bytia treba odlišovať od bytia, čo sa nie vždy dostatočne uvedomuje alebo vyjadruje. 

Klasickou chybou v tomto ohľade je vyjadrenie typu *bytie je najvšeovbecnejší pojem*, pričom správna formulácia by mala znieť: *pojem bytia je najvšeobecnejší pojem*.

Bazírovanie na odlišovaní pojmu bytia a bytia nie je samoúčelné, pretože ide o odlišné entity: v prípade pojmu bytia máme do činenia s významovým útvarom, ktorý existuje len potiaľ, pokiaľ ho niekto myslí, zatiaľ čo bytie nevyžaduje v každom prípade existenciu mysliacej bytosti. Pojem bytia a bytie majú odlišný ontologický status.

V súlade s povedaným treba takisto rozlišovať medzi názormi na bytie a názormi na pojem bytia.

Názory
------

* Maurice Blondel: Pojem bytia je pojem, ktorý je v základe všetkých pojmov; vystupuje nenútene ako fundus každého myslenia , poznávania a konania.

Externé odkazy
--------------

* FILIT – zdroj, z ktorého pôvodne čerpal tento článok.
**Žigmund I. Starý** ( \* 1. november 1467, Kozienice – † 1. apríl 1548, Krakov), syn Kazimíra IV. Jagelovského a Alžbety Habsburskej, bol poľský kráľ a litovský veľkoknieža v rokoch 1506 – 1548.

Životopis
---------

Žigmund sa spočiatku usiloval o nástupníctvo po svojom najstaršom bratovi českom a uhorskom kráľovi Vladislavovi II. Zmluvami vo Viedni z roku 1515 rezignoval na nástupnícke právo v Uhorsku v prospech Habsburgovcov. Za to sa cisár Maximilián I. Habsburský musel vzdať spojeneckej zmluvy s veľkým kniežaťom moskovským Vasilijom III. a prípadnej podpory rádu nemeckých rytierov v Prusku, s ktorým mal Žigmund spory.

Listinou z 27. novembra 1499 získal od svojho brata Vladislava ako léno Hlohovské kniežatstvo. Potom získal v decembri 1501 tiež Opavské kniežatstvo, vykúpené od Jána Korvína, a v septembri 1504 bol menovaný najvyšším kráľovským miestodržiteľom Sliezska. Viedol tri vojny s Moskvou v rokoch 1507 – 1508, 1512 – 1522 a 1534 – 1537, počas ktorých Litva prišla okrem iného o strategický dôležitý Smolensk (1514).

V roku 1519 mu bol udelený Rád Zlatého rúna (č. 161).

Roku 1519 vstúpil do vojny s rádom nemeckých rytierov, v ktorého čele stál jeho synovec Albrecht Hohenzollernský. Ten prijal roku 1525 luteránsku reformáciu, Prusko sekularizoval a zložil zaňho Žigmundovi lénny sľub. V rokoch 1526 – 1529 včlenil do poľského štátu dovtedy samostatné Mazovské vojvodstvo, kde zomrel posledný piastovský vládca Jan IV. Roku 1537 musel čeliť odboju šľachty, ktorá nakoniec ustúpila.

Za Žigmundovej vlády došlo ku kultúrnemu rozkvetu Poľska v duchu renesancie, ktorej nástup bol spojený s kráľovou druhou manželkou Bonou Sforzou. Spoločne s ňou prišli na poľský dvor aj jej početní dvorania. Následný spoločenský život na kráľovskom dvore sa stal vzorom aj pre spoločnosť z vyšších poľských kruhov. Kráľovná nezostala len pri tom a začala pozývať do Poľska tých najvýznamnejších architektov a umelcov.

Rodina
------

V čase nástupu na trón bol slobodný, hoci už mal takmer štyridsať rokov a mal iba nemanželské deti (s dlhoročnou milenkou Katarínou Telničankou).

* 1. manželka: Barbora Zápoľská (1495 – 1515)
* 2. manželka: Bona Sforza (1494 – 1557); jeho nástupcom sa stal jeho jediný syn Žigmund II. posledný z rodu Jagellovcov na poľskom tróne.

Referencie
----------

1. 1 2  FUKALA, Radek. *Slezsko. Neznámá země Koruny české. Knížecí a stavovské Slezsko do roku 1740*. České Budějovice : Veduta, 2007. ISBN 978-80-86829-23-4. S. 141-142. (česky)
2. ↑  ŽÁČEK, Rudolf. *Dějiny Slezska v datech*. Praha : Libri, 2004. ISBN 978-80-7277-172-1. S. 125. (česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Žigmund I. (Poľsko)**

Externé odkazy
--------------

* Petr Kozák, "Piaty princ": Knieža Žigmund medzi perifériou a centrom Jagelovského sveta

Zdroj
-----

*Tento článok je čiastočný alebo úplný preklad článku Zikmund I. Starý na českej Wikipédii.*

Autoritné údaje: * BnF: 12442776m
* GND: 118797158
* ISNI: 0000 0001 1021 9856
* LCCN: n85291047
* NK ČR: jo2002159935
* SNK: 160849
* ULAN: 500239201
* VIAF: 84145052
* WorldCat: lccn-n85291047
**Neoliberalizmus** je voľné (v ekonomickej vede ironické až hanlivé) označenie ideológie, ktorá sa rozšírila v 70. rokoch 20. storočia v ekonómii a (hospodárskej) politike, a ktorá je založená na jednoduchých axiómach, že trh (súkromný sektor) vždy funguje dobre a štát vždy funguje zle. Z týchto axiómov (s ktorými by mimochodom nesúhlasili klasickí či neoklasickí liberáli) vyplývajú pre politiku nasledujúce odporúčania: treba minimalizovať štát, sprivatizovať verejné podniky, odstrániť verejný deficit, zakázať fiškálnu a monetárnu politiku, zabezpečiť nezávislosť centrálnych bánk od vôle občanov, zrušiť obchodné bariéry, zredukovať či zrušiť tzv. štát blahobytu a zvýšiť pružnosť zamestnanosti. Žiadne z vyššie uvedených odporúčaní pre politiku nevyplýva z vedeckého výskumu a neoliberalizmus zastávajú najmä politici (vrátane časti ľavice), byrokrati, obchodníci, bankári a novinári.

Neoliberalizmus významne ovplyvnil politiku M. Thatcherovej a R. Reagana v USA a spája sa napríklad aj s bývalým čilským diktátorom Augustom Pinochetom.

Typickými príkladmi neoliberalizmu je chicagská škola (najmä monetarizmus a Milton Friedman), škola strany ponuky a moderná rakúska škola (najmä neskoršie dielo Friedricha von Hayeka). Niekedy sa sem zaraďuje aj ordoliberalizmus (ten sa však od vyššie uvedenej úvodnej definície značne odchyľuje).

Do značnej miery sa neoliberalizmus prekrýva s pojmami neokonzervativizmus (pre západné štáty), Washingtonský konsenzus (pre chudobnejšie štáty) a trhový fundamentalizmus.

Referencie
----------

1. ↑  SCREPANTI, Ernesto; ZAMAGNI, Stefano. *An Outline of the History of Economic Thought*. Preklad David Field, Lynn Kirby. 2nd ed. rev. and expanded. Oxford; New York : Oxford University Press, 2005. ISBN 978-0-19-927913-5. S. 460.
2. 1 2  neoliberalismus. In: ECHAUDEMAISON, Claude-Daniele, et al. *Slovník ekonomie a sociálních věd*. Preklad Marie Bednaříková et al. 1. vyd. Praha : EWA, 1995. 419 s. ISBN 80-85764-13-X. S. 197.
3. 1 2  ŽALOUDEK, Karel. *Encyklopedie politiky*. 1. vyd. Praha : Libri, 1996. 511 s. ISBN 80-85983-11-7. S. 216.
4. ↑
5. ↑  JELÍNEK, Jaroslav, ed. *Ekonomická encyklopedie*. 2. přeprac. vyd. Zväzok 1 A – O. Praha : Svoboda, 1984. 775 s. (Členská knižnice / Nakladatelství Svoboda.) S. 685.

Pozri aj
--------

* neokonzervativizmus
* thatcherizmus
* reaganomika
* globalizácia
* washingtonský konsenzus
* liberalizmus
* laissez-faire
* tretia cesta

Externé odkazy
--------------

* What is Neo-Liberalism?

  


| * z
* d
* u
Politické ideológie |
| --- |
| 
* Anarchizmus
* Centrizmus
* Egalitarizmus
* Environmentalizmus
* Fašizmus
* Feminizmus
* Komunizmus
* Konzervativizmus
* Kresťanská demokracia
* Liberalizmus
* Libertarianizmus
* Monarchizmus
* Nacionalizmus
* Národný socializmus
* Pacifizmus
* Sekularizmus
* Socializmus
* Sociálna demokracia

 |
| Pozri aj Politický portál |